***№197***

***9.02.2022 ж.***

**Қазақстан Республикасы**

**Ақпарат және қоғамдық даму**

**министрі**

**А.Қ.Умаровқа**

**[Құрметті Асқар Қуанышұлы!](https://www.gov.kz/memleket/entities/qogam/about/structure/people/13032" \o ")**

[Сіздің қарауыңызға мәлімет үшін Тараз қалалық Қоғамдық кеңес тарапынан 2020 жылдың ІV тоқсаны мен 2021 жылы атқарылған жұмыстар туралы есептік ақпаратты](https://www.gov.kz/memleket/entities/qogam/about/structure/people/13032" \o ") *[(қоса тіркеледі)](https://www.gov.kz/memleket/entities/qogam/about/structure/people/13032" \o ")* [жолдаймыз.](https://www.gov.kz/memleket/entities/qogam/about/structure/people/13032" \o ")

*[Қосымша: 11 парақ.](https://www.gov.kz/memleket/entities/qogam/about/structure/people/13032" \o ")*

**Құрметпен,**

**Кеңес төрағасы С.Сейдәзімов**

Орынд.: М.Жаманбалаев

Тел.: 8 (7262) 43-37-45

*Қосымша*

**Тараз қалалық Қоғамдық кеңесінің екінші құрамының**

**(2019-2022жылдар аралығы) атқарған жұмыстары туралы**

**ҚОРЫТЫНДЫ АҚПАРАТ**

Қазақстан Республикасының 2015 жылғы 2 қарашадағы «Қоғамдық кеңестер туралы» №383-V заңына жəне Қазақстан Республикасы Үкіметінің 2015 жылғы 31 желтоқсандағы «Қоғамдық кеңес туралы үлгілік ережені бекіту туралы» №1194 қаулысына сəйкес құрылған Тараз қалалық қоғамдық кеңесінің мүшелері 2020 жылдың қазан айына дейін 17 адам болатын.

Мемлекет басшысы Қ.К.Тоқаевтың Қазақстан халқына Жорлдауында айтылған «...қоғамдық кеңестердің құрамына түрлі топ өкілдерін, солардың ішінде мүмкіндігі шектеулі азаматтарды араластыру жөніндегі талаптарына сәйкес 2020 жылдың қазан айында қоғамдық кеңес мүшелерінің құрамы сан жағынан ұлғайып, 19 адамды құрады.

Қоғамдық кеңес мүшелерінің құрамына – саяси-әлеуметтік, шаруашылық-өндірістік, мәдени-рухани салаларды ұзақ жылдар еңбек етіп, халық шаруашылығын, өндіріс істерін ұйымдастыруда сыннан өткен азаматтар іріктеліп алынған. Сонымен қатар қоғамдық-ақпараттық жүйенің ортасында жүрген белсенді жастар да бар.

Кеңестің сапалық құрамына келсек, барлығы жоғарғы білімді, әртүрлі мамандық иелері, шаруашылық пен мемлекеттік құрылымдардың сан саласының өкілдері. Ұлттық құрам мен гендерлік саясат ұстамы да белгілі мөлшерде қамтылды. Олардың 33 пайызы 60 жасқа дейінгі азаматтар, 37 пайызы әйелдер 15,7 пайызы жастар, 10 пайызы өзге ұлт өкілдері.

Кеңеске 2020 жылдың қыркүйек айынан бері өндірістік саланың елімізге белгілі ұйымдастырушысы, «Құрмет» және «Парасат» ордендерінің иегері, Жамбыл облысының және Жамбыл ауданының «Құрметті азаматы, «Қазақстанның 100 жаңа есімі» номинациясының жеңімпазы, меценат Сембек Әбетайұлы Сейдәзімов төрағалық етеді.

Қоғамдық кеңес төралқасы  2021 жылғы қазан айында өткізген кеңейтілген отырысында бірқатар кеңес мүшелерінің кеңестің әдістемелік-үйлестіру жұмыстарын заманауи өзгерістерге бейімдеу жөніндегі ұсыныстарын ескере отырып, кеңестің комиссияларының саны мен атауларын оңтайландырып, 3 комиссия құру жөнінде қарар қабылдап, олардың жаңа төрағаларын бекітті. Кеңестің 7 мүшесінен төралқа құрамы сайланған. Оның құрамында кеңестің төрағасы, хатшысы, қалалық мәслихаттың хатшысы, кеңестің 3 комиссиясының төрағалары және комиссия хатшыларының арасынан 1 адам төралқа құрамына енгізілді.

Қоғамдық кеңестің жаңадан қалыптастырылған құрамына кеңестің міндеттері мен жауапкершілігі туралы, оның жұмыс әдістері мен регламенті, атқарылар жұмыстардың ерекшеліктері туралы танымдық-әдістемелік кеңестер берілді.

Осы отырыста Қоғамдық кеңестің 2020 жылдың төртінші тоқсаны мен 2021 жылға арналған жұмыс жоспары кеңінен талқыланып, ұсынылған толықтырулар мен  өзгерістер ескеріле отырып, жаңадан бекітілді.

Бекітілген жоспарға сәйкес кеңестің 8 кеңейтілген отырысы 1 қоғамдық тыңдау өткізілді:

**1.** «Тараз қаласының шағын аудандарындағы көппәтерлі тұрғын үйлердің ауласында жүргізіліп жатқан абаттандыру нысандарын жөндеу жұмыстарының жайы туралы» мәселе қаралды. Қоғамдық кеңес қаланың ықшам аудандарында «Жұмыспен қамту жол картасы» аясында жүргізіліп жатқан аулаішілік нысандарды жөндеу, абаттандыру жұмыстарының барысына мониторинг жүргізіп, атқарылып жатқан жұмыстардың сапасының сын көтермейтіндігіне көз жеткізді.

2020 жылы 8 қазан күні мониторинг нәтижесі бойынша өткізілген кеңес отырысына шақырылған салаға жауапты лауазым иелерінің атына аулаішілік жолдарға төселген асфальттің сапасыздығы, алаңқайларға құм орнына жұқа асфальт төсеп көзбояушылыққа жол берілгендігі, балалардың ойын алаңындағы темір қондырғылардың әлсіз орнатылғандығы, кейбір үйлердің алдындағы көлік қоятын алаңдардың (парковка) орнына жөндеу жұмыстары жүргізілмей ескі қалпында қалдырылып кеткендігі жөнінде көптеген наразылықтар айтылды.

«Мемлекеттік сатып алу туралы» заңнамасының және құрылыс нормаларын сақтауға байланысты заң талаптарының өрескел бұзушылықтарына жол бергендігі үшін жауапты лауазым иелеріне шара қолдану жөнінде қала әкімінің атына ұсыным берілді.

Сонымен қатар, қоғамдық кеңес мүшелері тарапынан алдағы уақытта «Жол картасы» аясында жүргізілетін іс-шаралар бағдарламасын әзірлеу және жүзеге асыру барысында қала әкімінің аумақтық бас инспекторларының ұсыныстары мен ой-пікірлерін ескеру, олардың өзіне бекітілген аумақтардағы мемлекеттік тапсырыс арқылы жүргізіліп жатқан жұмыстардың сапасын қадағалау жөнінде жауапкершілігін арттыру және мемлекеттік сатып алуды ұйымдастыруда қала әкімінің құзырымен жасақталған комиссияның құрамына қоғамдық кеңес мүшелерін енгізу туралы ұсыным берілді

**2.** 2020 жылы 2 желтоқсан күні қоғамдық кеңестің кеңейтілген отырысында «Қоғамдық көлікпен жолаушылар тасымалын ұйымдастыру жағдайы туралы» мәселе қаралды. Мәселені кеңестің кеңейтілген отырысына дайындау барысында қоғамдық көлік қозғалысының жағдайы, қалалық тасымал көліктерінің сапасы, олардағы жүргіншілерге қызмет көрсету мәдениеті, аялдамалардың ахуалы бойынша кеңес мүшелері мен тиісті мамандардан жасақтандырылған арнайы топтар жылжымалы бақылау-мониторингін жүргізді.

Отырыста кеңес мүшелері қалалық жолаушылар тасымалдаумен айналысушы кәсіпорындардың жұмысын бүгінгі күннің талабына сай реттей алмай отырғандығынан туындаған саладағы келеңсіздіктерді өткір сынға алды. Кеңес отырысы қарар қабылдап, онда жолаушылар тасымалдаумен айналысушы материалдық-техникалық базасының жағдайы бәсекеге қабілетті емес кәсіпорындарды жолаушыларға қызмет көрсету рыногынан шеттету, сыйымдылығы төмен тозығы жеткен ескі көліктерді бағыттардан шығарып жаңа көліктермен толықтыру, оларда қызмет ететін жүргізуші, кондукторлардың жүргіншілерге қызмет көрсету мәдениетін арттыру, қоғамдық көлік жүргізушілерінің жол қозғалысы ережелерін бұзған жүргізушілерге қатаң әкімшілік шаралар қолдану, қала экологиясына тікелей әсер ететін автокөліктерден шығатын қоспалардың белгіленген мөлшерден тыс таралуына жол бермеу, мүмкіндігі шектеулі жандар үшін қоғамдық көліктерде олардың мініп, түсуіне бейімделген механизмдер орнату жолдарын қарастыру , жалпы қоғамдық қатынас көліктері бағыттарындағы жіберілген кемшіліктерді жою туралы тиісті мемлекеттік органдарға ұсынымдар жіберіліп, орындалу барысы бақылауға алынды.

Ұсынымдардың орындалу барысын өткен жылдың шілде және желтоқсан айларында Қоғамдық кеңестің ауыл шаруашылығы, сәулет, құрылыс және тұрғын үй коммуналдық шаруашылық, инновациялық, индустриалдық, көліктік - логистикалық даму, кіші және орта бизнесті қолдау жөніндегі комиссиясы отырыстарында қаралған болатын. Комиссияның соңғы отырысында қала әкімдігінің тұрғын жай- коммуналдық шаруашылық, жолаушы көлігі және автомобиль жолдары бөлімінің басшылығы өз есебінде 2021 жылы қалалық «№1 Тараз автобус паркі» (басшысы Ә.Шерімов) кәсіпорны «ПАЗ» маркалы 22 жаңа автобус, Алматылық «Сity BUS» фирмасы ұзындығы 12 метрлік үлкен сыйымдылықты 10 автобус алып келгенін, қазіргі уақытта «Әулиеата ТрансПасс» жауапкершілігі шектеулі серіктестігі (басшысы Р. Прманов) «ПАЗ» маркалы 10 жаңа автобус, Алматылық «Сity BUS» фирмасы ұзындығы 12 метрлік үлкен сыйымдылықты тағы 30 автобус алып келе жатқандығын хабарлады.

Кеңес отырысында аты аталған сыйымдылығы төмен тозығы жеткен ескі көліктерін жаңартумен айналысқысы келмеген екі кәсіпорынның иелігіндегі автобустар бағыттардан шығарылып, иелері «жосықсыз кәсіпкер» ретінде танылып, лицензиясынан айырылған.

Қалалық бағыттарда жолаушылар тасымалдаумен айналысатын 8 кәсіпорынның шыққан шығындарын өтеу мақсатында өткен жылы қалалық бюджеттен 600 млн. теңге бөлінді.

**3.** 2021 жылғы 12 ақпан күні кеңестің кеңейтілген отырысында Тараз қаласының сол кездегі әкімі А.Д.Қарабалаевтың 2020 жылы атқарған жұмыстары туралы есебі тыңдалып, онда кеңес мүшелері қала тұрғындарын толғандырып жүрген біршама мәдени-әлеуметтік, құрылыс, тұрғын үй коммуналдық мәселелермен қатар қала экономикасын дамытуға байланысты көптеген сұрақтарға тиісті жауаптар алды. 20-ға жуық сұрақтар топтамасы және қоғамдық кеңес мүшелері тарапынан айтылған ұсыныстар мен сын ескертпелер тиісті іс шаралар белгілеу үшін қала әкімінің аппаратына жолданып, қоғамдық бақылауға алынды.

**4.** «Тараз қаласының денсаулық сақтау жүйесінің жай-күйі, санитарлық-эпидемиологиялық ахуалы, тұрғындарға фармацевтикалық қызмет көрсету туралы» мәселе қаралды.

Мәселені талқылау барысында кеңес мүшелері денсаулық сақтау жүйесіндегі медициналық қызмет сапасының нашарлығы, тегін берілуге тиісті дәрі-дәрмектергдің қолжетімсіздігі, дәрігерлердің кәсіби біліктілігінің төмендігі, диагностикалық емдеу және профилактикалық жұмыстардың сын көтермейтіндігі, медициналық ұйымдардағы ұзақ кезектер мен көрсетілетін қызметтердің сапасыздығы азаматтарды өз қалтасынан ақша төлеп ақылы емханалардың қызметіне жүгінуге мәжбүрлейтіндігі, бұл материалдық жағдайы төмен азаматтар үшін бірқатар медициналық қызметтердің қолжетімсіздігі, ауруханалар мен емханалардың жұмысының тиімсіздігіне байланысты түсіп жатқан арыз-шағымдардың көптігі, жалпы денсаулық сақтау жүйесі туралы тұрғындар жағымсыз пікірлер қалыптасуына себеп болып отырғандығына жеткізді.

Сонымен қатар, мәселені кеңес отырысына дайындау барысында қала тұрғындарымен кездесіп, олардың ой пікірлерін тыңдап қайтқан кеңес мүшелері қаланың облыстық денсаулық сақтау саласын оңтайландыру нәтижесінде қала әкімдігінің денсаулық сақтау бөлімінің қысқартуға ұшырап, қалалық аурухана, емхана жүйелерінің тікелей облыстық басқармаға бағынышты болып қалуы сала басшылары мен қала тұрғындары арасындағы байланысты алшақтатып жібергендігі, ол өз кезегінде қаланың денсаулық сақтау жүйесінің жұмысын жақсартуға кері әсерін тигізіп отырғандығы айтылды.

Аталған кемшіліктер бойынша тиісті ұсынымдар қабылданып, тиісті мемлекеттік органдардың басшыларына іс шаралар белгілеу үшін жолданды.

Кеңестің осы отырысында қала тұрғындарын алаңдатып отырған экологиялық мәселелер де көтерілді. Отырысқа арнайы шақыртылып, хабарламасы тыңдалған Жамбыл облысы бойынша экология департаментінің басшысы М.Е.Құрманбаевқа кеңес мүшелері қаладағы өндіріс нысандарының қалдықтары мен автомобиль түтінінен атмосфераның ластану индексі Тараз қаласында өте жоғары екендігін, ауаға шығарылатын зиянды заттардың да көлемі жыл сайын ұлғайып концентрация ауа бассейінде нормадан 3 есе жоғары деңгейде жетіп отырғандығы туралы айтты.

Тараз қаласының батыс жағында тау-тау болып үйіліп жатқан бұл зауыт қалдығы жерді құнарландыруда қаншалықты пайдалы болса, сол төңіректе орналасқан ауыл тұрғындарына соншалықты зияны тиюде. Бүгінде ЖШС-дегі фосфогипстің көлемі жылдан-жылға көбеюде және  Тараз қаласының айналма жолының қарама-қарсы тұсынан ақ түсті, шаңдауытты қалдықтардың үлкен көлемдегі үйіндісі екінші «тау» болып бой көтеріп келеді.

Қала жиі тұманданатын болды, ал тұман - ауаның қатты ластануынын көрсеткіші. Қала ауасынын улы газдар және т. б. заттармен ете жоғары дәрежеде ластануы себебiнен кала тұрғындары арасында өкпе және жоғарғы тыныс жолдары ауруларымен ауыратын адамдар саны көбеюде. Қала ауасы ластануынан кун сәулелерiн нашар еткiзедi, көбінесе ультра сәулелерді ұстап калады. Сондықтан калада рахит мешел ауруы да жиi кездеседі. Жер мен ауаның фтор қосындыларымен ластануы өсімдіктерге кері әсерін тигізуде, олардың өсімділгі мен өнімінің сапасын кемітуде. Бұл жағдай адамдар мен жануарларды ауруға шалдықтыруда.

Сонымен қатар, қаладан шығатын шайынды суларды тазарту бүгінде ең күрделі экологиялық мәселе екендігін, химия зауыттарының қоршаған ортаға аса үлкен деңгейде жіберіп жатқан улы әрі былғаныш газдары мен суларын тазалайтын жаңа қондырғылар мен замануи технологиялар енгізіп, қалдықтарды толық тазалайтын сүзгіштер орнату мәселесін қолға алмаса, тұрғындарды айықпас дертке душар ететін аурулардың таралу қаупі сейілмейтіндігі жөнінде ескертті.

Қоқыс полигондары және өндірістік тұрмыстық қалдықтар, сарқынды суларды залалсыздандыру секілді мәселелер де жан-жақты талқыланып, кеңес мүшелері мәселенің тетігін табу мақсатында тиісті мемлекеттік органдарға ұсынымдар жолданып қоғамдық бақылауға алды.

**5.** Қаланың «Тектұрмас», «Кирпичный», Спирт зауыты, Қант зауыты, «Барысхан», «Қарасай» аумағында тұратын тұрғындарының өтініші бойынша Қоғамдық кеңес тарапынан кеңес мүшелері мен сарапшылардан құрылған арнайы мониторингтік топ облыс әкімдігінің қаржы және денсаулық сақтау басқармаларының қаулысына сәйкес соңғы 5 жыл бойы «Даримет» ЖШС-нің сенімді басқаруында болған, зерделеу кезеңінде жекеменшікке сатылуға қойылған қаланың №7 емханасының күнделікті тыныс-тіршілігімен танысып, кәсіпорынның шаруашылық және қаржылық жағдайына егжей-тегжейлі зерделеу жұмыстарын жүргізді.

Зерделеу барысында аталмыш әлеуметтік нысанның денсаулық сақтау саласында жүргізіліп жатқан реформалардан кенже қалып, халыққа көрсететін қызмет сапасының күрт төмендеп тұрғындар тарапынан жиі-жиі наразылықтар туындауына, дәрігерлердің біліктілігінің төмендігінен көптеген науқастар сергелдеңге түсіп, дертіне дауаны сырттан іздеуіне мәжбүр болып отырғандығы белгілі болды.

Емхананың материалдық-техникалық жағдайына келсек, өткен ғасырдың 50-ші жылдарында соғылған шашыраңқы орналасқан емхана ғимараттарының жылу және кәріз жүйелері істен шыға бастаған, көп жылдардан жөндеу көрмегендіктен емдік шараларын жүргізетін бөлмелерінің сылағы түскен, сықырлауық ағаш едендері шіріп, тесілген, төселген линолеумдар тозығы жетіп жыртылған. Кәсіпорын қызмет ететін аумақтағы елді мекендердің тұрғындары медициналық көмек, жоспарлы ем алу үшін диагностикалық зерттеулерден өтуге қала орталығындағы диагностикалық орталықтарға қатынап, жол азабы мен ұзын сонар кезектің машақатынан әбден мезі болған.

Ал, кәсіпорынды сенімді басқаруға алған жауапкершілігі шектеулі серіктестік (директоры Е.С.Ахтамбердиев, құрылтайшысы А.М.Арынғазина) емханаға мемлекет тарапынан бөлінген қаржыны орынсыз пайдаланғандығы, тәжрибелі, білікті мамандардың қудалауға ұшырауы, кадрлар ағымының тоқтамауы, орын алған басқа да келеңсіз жайттар жергілікті тұрғындар арасында наразылық туындауына әкеліп соқтырғаны анықталды.

Қалалық Қоғамдық кеңес мониторингтік зерделеу қорытындысы бойынша кәсіпорынды сенімгерлік басқаруға беру тәжірибесінің өзін-өзі ақтамауы, керісінше жұмыс сапасының төмендеуіне алып келгендігін ескере отырып, жоғарыда аталған облыстық басқарма басшыларына емдеу мекемелерін сенімгерлік басқаруға, жекеменшікке сатуға қатысты жұмыстарды жүзеге асыру мәселесінде асығыстық танытпау жөнінде ұсыным хат жолдаған болатын. Нәтижесінде аталмыш кәсіпорынды жекеменшікке сату мәселесі күн тәртібінен алынып, белгісіз мерзімге дейін облыстық денсаулық сақтау басқармасының қарамағында шаруашылық жүргізу құқығындағы мемлекеттік кәсіпорын болып қала беретіндігі жөнінде шешім қабылданды.

Күн тәртібінде талқыланған мәселе Қоғамдық кеңестің бақылауында болатын. Облыстық денсаулық сақтау басқармасының басшысы А.Қалиев №7 қалалық емхана бойынша Тараз қалалық Қоғамдық кеңесі берген ұсынымдарына сәйкес аталмыш кәсіпорынның тозығы жеткен кәріз жүйелері мен ғимараттарының кіреберіс топтарын күрделі жөндеуден өткізу жұмыстарына және материалдық-техникалық базасын нығайту мақсатына 257,4 млн. бюджеттік өтінім берілгендігі жөнінде ағымдағы жылдың 5 қаңтарында №ЗТ-С-00342 хаты арқылы хабарлады. Сонымен қатар, А.Қалиев мырза ұсынымда көрсетілген, тұрғындар тарапынан сан мәрте айтылып, қол жеткізе алмай жүрген бұрынғы көп бейінді онкология және хирургия орталығының ғимаратын компьютерлік томография, магниттік-резонанстық томография және фигрогастроскопия қондырғыларын осы емхананың теңгеріміне бергендігі жөнінде қуанышты хабар жеткізді.

**6.** Есепті кезеңде қала тұрғындары арасында үлкен алаңдаушылық тудырған жер мәселесі де Қоғамдық кеңестің назарынан тыс қалмады. Мәселе бойынша Қоғамдық кеңес тарапынан жүргізілген мониторингтік зерделеу және сараптамалық талдау нәтижесінде салаға жауапты лауазым иелерінің қала аумағындағы жерлерді пайдалану және қорғау жөнінде атқарып жатқан жұмыстары Қазақстан Республикасының «Жер Кодексімен» бекітілген заңнамалық талаптарға сай еместігі анықталып, қаланың жер қатынастарын реттейтін негізгі құжаттарын, қаланың  бас жоспарын, жер шекараларын, қала маңы аймақтарын белгілеу жұмыстары жоспарлы түрде жүргізілмейтіндігіне, салаға жауапты лауазым иелері өз міндеттерін атқаруда көптеген келеңсіздіктерге жол беріп отырғандығын анықтап, өткен жылдың мамыр айында «Тараз қаласы аумағындағы жерлерді пайдалану және қорғау жөнінде ҚР «Жер кодексі» нормаларының сақталуы туралы»мәселені кеңестің кеңейтілген отырысының қарауына ұсынды.

2021 жылдың 21 мамыр күні өткен Кеңес отырысы«ҚР Жер Кодексінің» нормаларын түсіндіру, азаматтардың пікірлерін жинақтау және осы бағыттағы атқарылған жұмыстармен танысу мақсатында түрлі пікірлердің басын қосып, ортақ идеяға тоқталған кеңес мүшелері көпшілік алдында өз ұсынымдарын қабылдады. Онда жеке тұрғын үй құрылысын жүргізуге жер телімдерін алуға кезекте тұрғандар тізімін, прокуратура, қоғамдық кеңес мүшелерін тарта отырып қайта зерделеу, әртүрлі коммуникациялар бойынан және су қорғау аймағынан жер телімдерін беруді мүлдем тоқтату, жеке тұрғын үй құрылысын жүргізу үшін жер телімдері белгіленген инженерлік жүйелері жоқ алқаптарда ҚР «Жер Кодексінің» 44 бабының 5 тармағының 3 тармақшасын *(Орталықтандырылған сумен жабдықталмаған елді мекендерде мұндай жер учаскелерін беруге тек электрмен жабдықтау желілері болған кезде ғана жол беріледі)* пайдалану мүмкіндігін қарастыру жөнінде қала әкімдігіне ұсыным берді.

Сонымен қатар, бос жатқан жер телімдерін тұрғын үй құрылысы үшін конкурстық негізде және аукцион арқылы кәсіпкерлік мақсатта алған жер телімдерінің ұзақ жылдар бойы игерілмеген күйінде қолдан қолға сатылу дәйектеріне тосқауыл қою мақсатында жеке тұрғын үй немесе басқа да нысан салуға берілген жер учаскесін

-3 жылдан аса игермеген меншік иесіне салынатын жер салығын 10 есе көбейту,

-5 жылдан аса игерілмеген жер телімі иесіне салықты 50 есе көбейту жөнінде қалалық мәслихатқа ұсыным берді.

**7.** 2021 жылғы 5 қарашада өткен Қоғамдық кеңес отырысында «Тараз қаласы аумағындағы Сібір жарасы ошағы көмбелері орналасқан мекен – жайларда санитарлық-эпидемиологиялық талаптардың орындалуы туралы» мәселе қаралды.

Қоғамдық кеңес тарапынан індет ошақтарына алдын ала жүргізілген мониторингтік зерделеу нәтижелері қала аумағындағы екі індет ошағының төңірегінде қалыптасқан бүгінгі санитариялық-эпидемиологиялық ахуал Сібір жарасы ошағы көмбелері орналасқан мекен – жайларға қойылатын санитарлық-эпидемиологиялық заңнамалық талаптарға сәйкес келмейтіндігі, жер бөлумен айналысатын жергілікті мемлекеттік атқарушы органдар 2009-2015 жылдар аралығында сібір жарасы індетінен өлген мал өлексесі көміндісінің айналасындағы санитариялық-эпидемиологиялық аймақтан кәсіпкерлерге құрылыс нысандарын тұрғызу үшін бірнеше жер телімдерін үлестіріп жібергендігін анықтады.

Нәтижесінде Қазақстан Республикасының "Халық денсаулығы және денсаулық сақтау жүйесі туралы" 2009 жылғы 18 қыркүйектегі Қазақстан Республикасы Кодексінің 144-бабының 6-тармағына сәйкес қабылданған ҚР Ұлттық экономика министрінің 2015 жылғы 20 наурыздағы № 237 «Өндірістік объектілердің санитариялық-қорғаныс аймағын белгілеу бойынша санитариялық-эпидемиологиялық талаптар» туралы санитариялық қағидалардың 46 тармағында  ертеректе сібір жарасымен ауырған мал көмілген мал қорымдары I-сыныпты санитарлық қауіпті аймаққа жататындығы, мұндай  аймақтан санитариялық техникалық, көлік инфрақұрылымдарының құрылыстары, коммуналдық мақсаттағы қондырғылар мен объектілер кем дегенде 1000 метр қашықтықта орналасуы қажеттігі белгіленген бұйрығы мен «Тұрақты жер пайдалану құқығын беру туралы» сібір жарасының ошағының орны үшін радиусы 1000 метр аумағында санитарлық қорғау аймағы болып бекітілгендігі жөніндегі Тараз қаласы әкімінің 2016 жылғы 17 қарашадағы №816 Қаулысының талаптары ескерілмеген.

Сондай-ақ ҚР Үкіметінің 2010 жылғы20 маусымдағы 113 Қаулысына сәйкес Тараз қаласының шекарасына қосып берілген Байзақ ауданынан 344,6 га, Жамбыл ауданынан 5609,1 га жер бөлігі сібір жарасының індет ошағына таяу жатқан жер телімдерін қала әкімшілігі тарапынан осы уақытқа дейін игермей бос жатқандығынан бұрынғы шаруа қожалықтары осы мүмкіндікті пайдаланып қауіпті аумақтың жер қыртысын аударып, егін егіп, одан алынған залалсыздығы күмәнді өнімді нарыққа шығарып, сатумен айналысып отыр.

Кеңес отырысы тиісті мемлекеттік атқарушы органдарға қала аумағындағы Сібір жарасынан өлген жануарлар өлекселері көмілген мал қорымдардың қоршауын ветеринариялық – санитарлық талаптарға сай ретке келтіру, қолайсыз аймақтардағы жануарларды толықтай есепке алу, сібір жарасынан және басқа да таралуы қауіпті аурулардан өлген жануарлардың өлекселері көмілген мал қорымдарының (биотермиялық шұңқырлардың), мал айдайтын трассалардың, тұрғындардың мал жаятын аймақтардың жай-күйін профилактикалық тексеруден өткізу, ауыл шаруашылық малдарын аулада сойылуына жол бермеу, арнайы  ветеринарлық бақылаудан өтпеген мал өнімдерін және етін тиісті рұқсатсыз көшеден, сатуға тосқауыл қою, сауда және өндіріс объектілерінде ветеринария саласындағы Қазақстан Республикасы заңнамасы талаптарының сақталуы тұрғысынан мемлекеттік ветеринариялық-санитариялық бақылауды және қадағалауды күшейту жөнінде ұсынымдар беріліп, орындалуы бақылауға алынды.

**8.** 2021 жылғы 26 қарашада Қоғамдық кеңестің кезекті отырысында «Кәмелетке толмағандар арасындағы құқық бұзушылық пен қылмыстың алдын алу туралы» мәселе көтерілді.

Күн тәртібіндегі мәселені талқылау барысында кеңес мүшелері тарапынан кәмелетке толмағандардың қылмыстылық жағдайының өсуінің өзіндік себептері еңбек тәжірибесі жоқ болғандықтан оларды көбінесе жұмысқа алмайтындықтан, алса да көп жағдайларда еңбек орнында қысқартуларға түсетіндіктен күн көріске деген қажеттілікті қылмыстық ортадан іздейтіндігі, кәмелетке толмағандарды оқу орындарынан түрлі себептерге байланысты шығарып жіберу , кәмелетке толмағандардың тұрғылықты мекен-жайы бойынша бос уақыттарын өткізуге лайықты жағдайдың жасалмауы, көптеген балалар мекемелері жабылып, олардың ғимараттары коммерциялық құрылымдарға сатылып кеткендігі, аула клубтарының жоқтығы, ал түрлі спорттық мекемелердегі үйірмелерде көрсетілетін қызмет түрлері ақылы болғандықтан оған баруға барлық балалардың бірдей шамалары келе бермейтіндігі айтылды.

Сонымен қатар, ата-аналары ішімдіке, есірткіге әуес отбасының балаларына адамгершілік, мәдениет, тәрбие мүлдем жоқ болғандықтан мұндай отбасының балалары көше тәрбиесін алуға жақынырақ тұратындығы, еріксіздіктен қылмыстық топтарға қосылып есірті шегушілер, ішімдік ішушілер, жезөкшелердің қатарын толықтырып отырғандығы сөз болды. Кәмелетке толмағандар арасындағы қылмыспен күрес жүргізуді ұйымдастырушы ішкі істер органдары қызметкерлерінің жұмыстарындағы кемшіліктер, кәмелетке толмағандар ісі жөніндегі комиссиялар жұмыстары көңіл толтырарлықтай болмауы сынға алынды.

Мәселені талқылау нәтижесі бойынша Қоғамдық кеңес жасөспірімдер арасындағы қылмыстың алдын алу бойынша мақсатты іс-шараларды ұйымдастыруда олардың нәтижесі мен тиімділігін үнемі зерделеп, оны іске асыру жолдарын жетілдіріп отыру, профилактикалық жұмыстарды жоспарлау процесінде басым қылмыстық тенденциялар және бозбалалардың оларға бару себептерін ескеру, қалалық білім бөлімімен бірлесе, есепте тұрған «қиын» балалардың танымдық-мәдени, ағартушылық шараларға қатысуын өрістету жөнінде, кәмелетке жасы толмағандардың әлеуметтік желілердегі әрекеттеріне, қызығушылық бағыттарына тұрақты түрде сараптау, талдау жүргізіп отыру, жөнінде тиісті мемлекеттік органдарға ұсынымдар жолданды.

Сонымен қатар, 2021 жылғы 22 желтоқсан күні қалалық Қоғамдық кеңесінің төрағасы С.Ә.Сейдәзімов пен Жамбыл облысының білім саласында сапаны қамтамасыз ету департаментінің басшысы Д.Ш.Өскембаева білім саласында сапаны қамтамасыз ету, білім беруді жаңғырту және дамыту саласында жоғары нәтижелерге қол жеткізу мақсатында өзара түсіністік және ынтымақтастық туралы меморандумға қол қойды.

**9.** 2021 жылғы 22 желтоқсан күні Қоғамдық кеңестің бастамасымен «Тараз қаласының 2022-2025 жылдарға арналған бюджетінің» жобасы бойынша қоғамдық тыңдау өткізілді.

Іс шараға кеңес мүшелерінен басқа қоғам белсенділері, қаланың 11аумақтық округтері тұрғындарының өкілдері, қала әкімінің орынбасары қала әкімдігінің бөлім басшылары және аумақтық округтердің бас инспекторлары қатысты және бұқаралық ақпарат құралдарының өкілдері, барлығы 150 – ге жуық азаматтар қатысты.

Қатысушыларды бюджет жобасымен қала әкімдігінің экономика және бюджеттік бағдарламалар бөлімінің басшысы Ж.Ордабаев таныстырды. Бюджет жобасы қызу талқыланып, қоғам белсенділері тарапынан ондаған ұсыныстар мен толықтырулар айтылды. Қоғамдық тыңдау нәтижесі бойынша жергілікті атқарушы билік бюджет жобасын бекітер кезде айтылған сын ескертпелер мен ұсыныстарды ескеретіндігі жөнінде уәде берді, орындалуы қоғамдық кеңестің бақылауына алынды.

2020 жылдың қыркүйек – 2021 жылдың желтоқсан айлары аралығында Қоғамдық кеңестің төралқа отырыстарында атқарушы органдардың 22 нормативтік-құқықтық актілерінің жобалары қаралды. Онда «Тараз қаласының бірқатар құрамдас бөліктеріне атау беру және қайта атау туралы» «Тараз қаласы бойынша коммуналдық қалдықтардың түзілу және жинақталу нормалары және тұрмыстық қатты қалдықтарды жинауға, әкетуге, кәдеге жаратуға арналған тарифтерін бекіту туралы»; «Тараз қаласы бойынша әлеуметтік көмек көрсетудің, оның мөлшерлерін белгілеудің және мұқтаж азаматтардың жекелеген санаттарының тізбесін айқындаудың Қағидаларын бекіту туралы»; «2021-2023 жылдарға арналған қалалық бюджет туралы»; «Жолаушылар мен багажды қалалық қатынастарда автомобильмен тұрақты тасымалдауға сараланатын тарифті белгілеу туралы»; «Тараз қаласында үйде оқытуға жұмсаған шығындарын өндіріп алу мөлшерін және тәртібін айқындау туралы» «2021-2023 жылдарға арналған қалалық бюджетке өзгерістер мен толықтырулар енгізу туралы», «Сот шешімімен коммуналдық меншікке түскен болып танылған иесіз қалдықтарды басқару Қағидаларын бекіту туралы» қалалық мәслихат шешімінің күшін жою туралы»; «Мүгедектерге арналған жұмыс орнына квота белгілеу туралы»; «Мүгедек балаларды жеке оқыту жоспары бойынша үйде оқытуға жұмсалған шығындарды өндіріп алу мөлшерін және тәртібін айқындау туралы»; «бас бостандығынан айыру орындарынан босатылған адамдарды жұмысқа орналастыру үшін жұмыс орындарына квота лар белгілеу туралы»; «Тараз қаласының бірқатар құрамдас бөліктеріне атау беру және қайта атау туралы» тағы сол сияқты қала әкімінің қаулылары мен мәслихат шешімдерінің жобалары талқыланып, қаралған құжаттар бойынша атқарушы мемлекеттік органдардың басшыларына 12 ұсыным берілді.

Кеңестің төралқа мүшелері атқарушы билік тарапынан ұсынылған әрбір құқықтық нормативтік актілер бойынша білікті мамандардың пікіріне жүгіне отырып, жан-жақты сараптамалық талдаудан өткізген соң ғана өз ұстанымын білдіруге тырысады.

Қоғамдық кеңестің комиссияларының ұйымдастырушылық іс-қимылдарының нәтижесінде күнделікті практикалық жұмысымызда –заңның және заң күші бар басқа да құжаттар талаптарына сәйкестендірілген іс-шаралардың басты бағыттары мен әлеуметке аса тиімді жақтары ойластырылып, олар өз кезегімен жүзеге асырылуда.

Сонымен бірге, кейбір жекелеген азаматтарды  қабылдап олардан түсіп жататын ұсыныс–пікірлер мен арыз шағымдарды уақтылы қарап талқылау, олардың иелеріне дер кезінде толымды да тыңғылықты жауап беру, талаптарға сәйкес келетін талап, тілек, ұсынымдарды тиімді шешу Қоғамдық кеңес үшіні қалыптасқан жағдайға айналды.

Өткен жылдың мамыр-қыркүйек айлары аралығында қала әкімі Е.Ж.Жылқыбаев қаланың 11 аумақтық округтерінің тұрғындарымен 15 көшпелі қоғамдық қабылдаулар өткізді. Бұл іс шаралардың барлығына мемлекеттік органдардың, қоғамдық ұйымдардың басшыларымен қатар Қоғамдық кеңес төрағасы мен округтерге бекітілген кеңес мүшелері қатысып, қоғам дамуы барысында кездесетін кейбір түйткілді әлеуметтік мәселелерді, коммуналдық шаруашылық, жол, тұрғын үй құрылысы, жер телімдерін пайдалану, қоғамдық тәртіптің сақталуы жөнінде азаматтардың ойында жүрген ұсыныстар мен пікірлерін тыңдап, нәтижесі бойынша кеңестің төралқасы мен комиссияларының біріккен отырысында іс шаралар белгіледі.

Қоғамдық кеңес шешілмей жатқан мәселелер бойынша бой көрсетіп қалатын психологиялық ахуалды жақсартуға бағытталған іс-шараларды өзіне заңмен белгіленген өкілеттіктер шегінде орындап жатыр, алдағы уақытта да әлеуметтік топтар немесе жекелеген азаматтар тарапынан көтерілген барлық ұсыныс-тілектер кеңестің бақылауында болады.

Қоғамдық кеңес қызметінің ашықтығы мен жұмысының жариялылығын арттыру мақсатында есепті кезеңде облыстық «Ақ Жол», «Знамя труда», «Жамбыл-Тараз», «Ауыл-Аймақ» газеттерінде 14 мақала жарияланды, «Қазақстан-Тараз» және «77»телеарналарында 11 хабар көрсетілді.